REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/295-16

16. decembar 2016. godine

B e o g r a d

Z A P I S N I K

10. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 16. DECEMBRA 2016. GODINE

Sednica je počela u 15,00 časova.

Sednicom je predsedavala Maja Gojković, predsednica Odbora.

Sednici su prisustvovali: Jasmina Obradović, Stanija Kompirović, prof. dr Marko Atlagić, mr Jadranka Jovanović, Snežana Bogosavljević Bošković, Snežana Paunović, dr Ana Stevanović, Nataša Mihailović Vacić, Hadži Milorad Stošić, članovi Odbora.

Sednici su prisustvovali: Dragan Kostić, Ljupka Mihajlovska, Vladimir Đurić, Maja Videnović i Predrag Jelenković zamenici članova Odbora.

Sednici nisu prisustvovali članovi Odbora: Mirko Krlić, Aleksandar Jugović, Aleksandra Belačić, Đorđe Vukadinović i Nataša Mićić, niti njihovi zamenici.

Pored članova Odbora sednici su prisustvovali i kandidati za članove Saveta Regulatornog tela: prof. Dr. Vladimir Tomašević, Goran Petrović, Radoje Kujović i Radoslav Nikolić.

Na predlog predsedavajuće, članovi Odbora su jednoglasno usvojili sledeći:

D n e v n i r e d:

1. **Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, univerziteti akreditovani u Republici Srbiji, zajedničkim dogovorom;**
2. **Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, udruženja čiji su ciljevi ostvarivanje slobode izražavanja i zaštita dece, zajedničkim dogovorom.**

**PRVA TAČKA - Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, univerziteti akreditovani u Republici Srbiji, zajedničkim dogovorom**

Predsedavajuća je na početku svog izlaganja, podsetila da je saglasno članu 11. stav 8. Zakona o elekronskim medijima, Odbor u obavezi da obavi javni razgovor sa predloženim kandidatima za člana Saveta Regulatornog tela za elektronske medije. Dodala je da su biografije i dokumentacija istih, dostavljeni svim članovima, kao i zamenicima članova Odbora, a zatim je dala reč prvom kandidatu.

U diskusiji su učestvovali: Maja Gojković, Maja Videnović, dr Ana Stevanović i Vladimir Đurić koji su kandidatima za člana Saveta Regulatornog tela za elektronske medije postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

**Goran Petrović** jeodgovarajući na pitanja članova Odbora**,** istakao da je zabunu u javnosti izazvala neusklađenosti termina i značenja pojedinih izraza, sadržanim u starom Zakonu o radiodifuziji i važećem Zakonu o elektronskim medijima.

Ukazao je na činjenicu da je Izveštaj o političkim oglasnim porukama sačinjen, kao i da je uredno dostavljen Agenciji za borbu protiv korupcije.

Naglasio je da terminološka neusklađenost starog Zakona o radiodifuziji i važećeg Zakonu o elektronskim medijima, dovodi do toga da se poistovećuju izrazi kao što su: merenje zakupljenog vremena i merenje političkog oglašavanja

Podsetio je sve prisutne da je Zakon o elektronskim medijima stupio na snagu 13.8.2014. godine, a da je dve godine kasnije na snagu stupio Pravilnik o obavezama pružalaca medijskih usluga tokom predizborne kampanje, stupio na snagu 6.7.2016. godine.

Istakao je da bez obzira što je Pravilnik bio predmet javne rasprave, niko nije analizirao koje su to obaveze, Saveta Regulatora u Zakonu o elektronskim medijima promenjene u odnosu na stari Zakon o radiodifuziji, te da stoga zahtevi koji su upućeni Savetu Regulatora, da ovo telo dostavi Izveštaj o ponašanju emitera tokom izborne i predizborne kampanje, nisu zakonski osnovani.

Naglasio je da Zakon o elekronskim medijima u članu 47. propisuje obavezu da je pružalac medijske usluge dužan da poštuje zabranu političkog oglašavanja van predizborne kampanje, a u toku predizborne kampanje da registrovanim političkim strankama, koalicijama i kandidatima obezbedi zastupljenost bez diskriminacije, ali da međutim Zakonom nisu propisane kaznene odredbe, ukoliko bi se ova odredba Zakona prekršila.

**Vladimir Tomašević** rekao je da su dve ključne reči od značaja za rad u Savetu Regulatora, savest i dostojanstvo, kao i da samostalnost i nezavisnost u radu koju po Zakonu Saveta Regulatora uživa, ne implicira mogućnost bilo kakvog kršenje Zakona od strane ovog organa.

**Goran Petrović** pojasnio je članovima Odbora da rešenje o izricanju mere oduzimanja dozvole za emitovanje, podleže propisima kojima se reguliše opšti upravni postupak, što ukazuje na činjenicu da bi svaki pružalac medijske usluge kome je ova mera izričena od strane Saveta Regulatora, a u međuvremenu je dobio spor pred upravnim sudom, imao mogućnost da tuži Regulator za naknadu štete.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog da se za izvestioca Odbora na sednici Narodne skupštine odredi prof. dr. Marka Atlagića, član Odbora.

Odbor je većinom glasova, odredio prof. dr. Marka Atlagića, za izvestioca Odbora na sednici Narodne skupštine.

Predsedavajuća je stavila na glasanje predlog da se Narodnoj skupštini predloži, da u skladu sa članom 167. Poslovnika, Odluka o izboru člana Saveta Regulatornog tela za elektronske medije, koji se bira na predlog ovlašćenog predlagača, univerziteti akreditovani u Republici Srbiji, zajedničkim dogovorom, donese po hitnom postupku.

Odbor je sa 8 glasova za, 1 glasom protiv i 3 uzdržana, prihvatio da se Narodnoj skupštini predloži, da u skladu sa članom 167. Poslovnika Odluka o izboru člana Saveta Regulatornog tela za elektronske medije koji se bira na predlog ovlašćenog predlagača, univerziteti akreditovani u Republici Srbiji, zajedničkim dogovorom, donese po hitnom postupku.

**DRUGA TAČKA - Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, udruženja čiji su ciljevi ostvarivanje slobode izražavanja i zaštita dece, zajedničkim dogovorom**

U diskusiji su učestvovali: Maja Gojković, Snežana Paunović, dr Ana Stevanović, Ljupka Mihajlovska i Nataša Mihailović Vacić koji su kandidatima za člana Saveta Regulatornog tela za elektronske medije postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

**Radoje Kujović** je na početku svog izlaganja,kaoposebno značajnim za svoj budući rad u Savetu Regulatora, izdvojio svoj višedecenijski rad u udruženjima osoba sa invaliditetom, koja su njegovu kandidaturu i podržala u velikom broju.

Naglasio je da će se ukoliko bude izabran za člana Saveta Regulatora, zalagati za to da se ovim kategorijama omogući lakše praćenje medijskih sadržaja putem znakovnog jezika ili putem titla.

**Radoslav Nikolić** izrazio je svoje lično nezadovoljstvo zbog neprimerenih programskih sadržaja, koji se prvenstveno emituju putem „rijaliti programa“.

Napomenuo je da je ovakvih „rijaliti programa“ sve više u programskim sadržajima pružaoca medijskih usluga, što posebno treba da zabrinjava javnost imajući u vidu da ove programe prati i mlađa populacija društva.

**Radoje Kujović** izrazio je zadovoljstvo što je svojim učešćem i zalaganjem pomogao da se osobama sa invaliditetom, pre svega gluvima i nagluvima, omogući lakše praćenje programa javnih servisa. Pokretanje vesti za gluve na znakovnom jeziku, prilagođavanje emitovanja izbornog programa, kao i vesti u vandrednim okolnostima poplava, na javnom servisu i nekim komercijalnim televizijama ovim kategorijama, smatra napredovanjem ka cilju potpuno ravnopravnog uključivanja osoba sa invaliditetom u naše društvo.

Kao jedan od najvažnijih realizovanih projekata, istakao je projekat promovisanja Zakona o upotrebi znakovnog jezika od strane Saveza gluvih i nagluvih u saradnji sa drugim udrženjima. Naglasio je da je ovaj projekat obuhvatio preko trideset gradova u Srbiji i time značajno doprineo da se Zakona o upotrebi znakovnog jezika izglasa u Narodnoj skupštini, aprila 2015. godine.

Napomenuo je da je udruženje, čiji je sekretar, organizovalo petnaest škola obuka za znakovni jezik, kao i da zahvaljujući realizovanim projektima, u Srbiji trenutno postoji osamdeset tumača znakovnog jezika i preko dve stotine prevodilaca, koji su raspoređeni u četrdeset pet kancelarija širom Srbije.

Istakao je da se trenutno radi na projektu obučavanja „čujeće“ dece, uzrasta četvrtog i petog razreda, u komunikaciji sa gluvom i nagluvom decom u Osnovnoj školi „Kralj Petar Prvi“.

Svoje izlaganje završio je konstatacijom da članovima Odbora može dostaviti i kompletan spisak realizovanih projekata na kojima je učestvovao.

**Radoslav Nikolić** jeu svom izlaganju ukazao naedukativne programe na čijim je realizacijama radio kao što su: brojna takmičenja u prirodnim i društvenim naukama za decu školskog uzrasta, zatim projekat razvoja radio amaterizma koji se pokazao veoma korisnim i značajnim, naročito u vandrednim situacijama, kao i projekat kompjuterskog opismenjavanja.

Rekao je da će se, ukoliko bude izabran za člana Saveta Regulatora, zalagati za uvođenje dodatne normativne regulative u oblasti ostvarivanja slobode izražavanja i zaštita dece, kao da će se truditi da pružaoci medijskih usluga povećaju udeo edukativnih sadržaja za decu i omladinu u ukupnom programu.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog da se za izvestioca Odbora na sednici Narodne skupštine odredi Snežana Paunović, član Odbora.

Odbor je većinom glasova, odredio Snežanu Paunović, za izvestioca Odbora na sednici Narodne skupštine.

Predsedavajuća je stavila na glasanje predlog da se Narodnoj skupštini predloži, da u skladu sa članom 167. Poslovnika, Odluka o izboru člana Saveta Regulatornog tela za elektronske medije, koji se bira na predlog ovlašćenog predlagača, udruženja čiji su ciljevi ostvarivanje slobode izražavanja i zaštita dece, zajedničkim dogovorom, donese po hitnom postupku.

Odbor je sa 9 glasova za i 3 glasa protiv, prihvatio da se Narodnoj skupštini predloži, da u skladu sa članom 167. Poslovnika Odluka o izboru člana Saveta Regulatornog tela za elektronske medije, koji se bira na predlog ovlašćenog predlagača, udruženja čiji su ciljevi ostvarivanje slobode izražavanja i zaštita dece, zajedničkim dogovorom, donese po hitnom postupku

Sednica je završena u 17,00 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Maja Gojković